Den kinesiske mur

Den kinesiske mur (kinesisk: 万里长城; pinyin: Wànlǐ Chángchéng, «Den 10 000 li lange mur»; også 中国长城, Zhōngguó Chángchéng, «Den lange kinesiske mur»), også kjent som Den store mur, er et samlenavn på en rekke militære forsvarsmurer bygget av jord og stein i det nordlige Kina. Murene ble bygget i faser under flere forskjellige dynastier, fra 300-tallet f.Kr. fram til første del av 1600-tallet. Målinger som startet i 2007 har fastslått at muren, med alle dens forgreninger, har en samlet lengde på  kilometer. I 2005 innledet kinesiske myndigheter et ti år langt prosjekt for restaurering og bevaring av muren.

Byggingen av den første kinesiske mur blir ofte tilskrevet Kinas første keiser Shi Huangdi, som på 200-tallet f.Kr. utvidet og knyttet sammen flere tidligere murer til en lang forsvarslinje (Qin Shi Huangdis store mur). Kina har gjennom historien vært utsatt for utallige angrep fra nomadiske befolkningsgrupper i nord. Keiseren beordret bygging av en sammenhengende mur fra øst til vest. Under ledelse av general Meng Tian ble  bønder, soldater og kriminelle satt i arbeid. Titusener døde i løpet av de ti årene byggingen pågikk.

På begynnelsen av 1200-tallet rykket mongolene sørover under ledelse av Djengis Khan. I løpet av noen få år mistet mellom 35 og 50 millioner kinesiske bønder livet, og mongolene ble herskere over det veldige riket.

Den kinesiske mur regnes som jordens største byggverk og ble bygget ferdig under Ming-dynastiet, først under oppsyn av general Qi Jiguang, fra slutten av 1300-tallet til begynnelsen av 1600-tallet. Muren skulle beskytte Kina mot plyndringer fra mongolske og tyrkiske stammer.

Ming-tidens mur var seks til ti meter høy, og der den er restaurert har den gjerne denne høyden. Lange strekk av muren er nedslitt og ødelagt av tidens tann, eller forsvunnet da folk langs muren har brukt steinen som byggemateriell til andre ting. I dag er muren fredet og ble oppført på UNESCOs verdensarvliste i 1987.

I motsetning til populære myter er ikke muren synlig fra månen. Enkelte har imidlertid hevdet at den under ideelle forhold er synlig fra lav bane rundt jorden (100-150 km) eller til og med fra verdensrommet, men dette er svært omstridt.

Den kinesiske mur er blant verdens mest besøkte attraksjoner for turisme. I en global avstemning som ble avsluttet 6. juli 2007, ble stedet valgt som ett av de moderne underverkene.

Flere godt restaurerte stykker av muren ligger nordvest og nord i byprovinsen Beijing, såpass nær selve byen at de lett kan besiktiges av turister på korte dagsutflukter. De mest besøkte partiene er ved Badaling og i noe mindre grad Simatai og Mutianyu.

Se også 

 Verdensarven i Asia

Referanser

Litteratur 
 Folke Bergman: Archaeological Researches in Sinkiang. Especially the Lop-Nor Region. Reports...Publication 7. Stockholm 1939.
 Torbjørn Færøvik: Midtens rike – En vandring i Kinas historie, Cappelen Damm, Oslo 2009, s. 41-49, ISBN 978-82-02-27269-2
 Torbjørn Færøvik: "Et sted for virkelige menn", 
 Sven Hedin, Folke Bergman: History of an Expedition in Asia 1927–1935. Part III: 1933–1935. Reports... Publication 25. Stockholm 1944.
 Peter Hessler: «Walking the Wall»m i The New Yorker, 21. mai 2007, s. 56–65.
 Julia Lovell: The Great Wall – China Against the World, 1000 BC-2000 AD. ISBN 1-84354-212-9
 Luo Zewen o.a., og David Baker: The Great Wall. Maidenhead: McGraw-Hill Book Company (UK), 1981. ISBN 070707456
 Jacquetta Megarry: Explore the Great Wall. ISBN 1-898481-17-2
 John Man: The Great Wall: The Extraordinary History of China's Wonder of the World, London: Bantam Press ISBN 9780593055748
 Carlos Rojas: The Great Wall: A Cultural History, Harvard University Press; 2010 
 Hans Wilm Schütte: Chinas Große Mauer. Die Wiederentdeckung eines Weltwunders. Orbis, München 2002. ISBN 3-572-01318-6
 Arthur Waldron: The Great Wall of China – From History to Myth. ISBN 0-521-36518-X
 Michael Yamashita og William Lindesay: The Great Wall — From Beginning to End. New York: Sterling, 2007. ISBN 978-1-4027-3160-0

Eksterne lenker 
 
 Bilder av Den kinesiske mur i Simatai
 Side om Den kinesiske mur
 Bilder av Den kinesiske mur
 Hiking langs Den kinesiske mur 
 CBC.ca News: "Den kinesiske mur er usynlig fra verdensrommet
 Snopes.com: Legenden om Den kinesiske mur
 Side om Den kinesiske mur 
 Kart over Den kinesiske mur

 
Mur
Kina
Turisme i Asia
Beijing
Beijings historie
Indre Mongolia
Indre Mongolias historie
Shanxi
Shanxis historie
Gansu
Gansus historie
Ningxia Hui
Verdens sju nye underverk
1000 artikler enhver Wikipedia bør ha
Murer